**ПОЈАШЊЕЊЕ КОНКУРСНЕ ДОКУМЕНТАЦИЈЕ БРОЈ 7/2019**

**ЈАВНА НАБАВКА:**

**НАБАВКА РАДОВА – РЕКОНСТРУКЦИЈА ОБЈЕКТА И САНАЦИЈА ДВОРИШТА ОСНОВНЕ ШКОЛЕ „ДУШКО РАДОВИЋ“**

**(БРОЈ ПРЕДМЕТА ЈАВНЕ НАБАВКЕ: VII-404-1/2019-7)**

У предмету јавне набавке радова – Реконструкција објекта и санација дворишта Основне школе „Душко Радовић“, број предмета VII-404-1/2019-7, Наручилац је, примио Захтеве за доле наведена појашњења Конкурсне документације:

у четвртак, 11.04.2019. године, у 13,24 часова

**ПИТАЊА ПОНУЂАЧА :**

U vezi sa pojašnjenjem konkursne dokumentacije 7/19 od 08.04.2019., molimo vas za razjašnjenje dokumentacije i pozivamo da se pridržavate ZJN i rešenja Republičke komisije za zaštitu prava.

Pitanje 1.

Niko ne spori da Naručilac može odrediti dodatne uslove u skladu sa članom 76 stav 4, ali Republička komisija u svojim rešenjima smatra da se obilazak lokacije **ne može postaviti kao dodatni uslov**. Molimo vas da pročitate rešenje 4-00-85/2016, koje proizilazi iz načelnog pravnog stava Republičke komisije *3. Opšta sednica, 14.04.2014. godine, - 15.stav (član 76. ZJN/2012)* gde se jasno kaže da k*ao dodatni uslovi u smislu člana 76. ZJN mogu se odrediti samo uslovi koji se odnose na ponuđača, odnosno uslovi kojima se određuje potreban nivo kompetentnosti i uspešnosti ponuđača da uzme učešće u postupku predmetne javne nabavke, a obilazak lokacije svakako ne spada u nivo kompetentnosti i uspešnosti ponuđača.*

Ponuđači mogu da obiđu lokaciju da bi bolje pripremili ponude, ali im se to ne može postaviti kao uslov, nego samo kao mogućnost. Takođe, ponuđači finansijski garantuju i za ozbiljnost ponude i za dobro izvršenje posla, odnosno valjanost ponude ide na njihovu odgovornost, a ne Naručioca, te Naručilac nema osnova da zahteva od ponuđača obilazak lokacije da bi bolje pripremili ponudu. Taj sporni uslov se postavlja isključivo u svrhu prikupljanja podataka o zainteresovanim ponuđačima i podložan je zloupotrebi. Još jednom vas pozivamo da izmenite dokumentaciju u skladu rešenjima Republičke komisije.

Pitanje 2.

Dodatni uslovi moraju biti u logičkoj vezi sa **predmetom** javne nabavke, kako kaže čl.76 stav 6 ZJN. Naručilac nije dao objašnjenje u kakvoj su logičkoj vezi standard koji se odnosi na kontinuitet poslovanja firme (dakle to je standard za unutrašnje uređenje sistema) sa konkretnim građevinskim radovima za čije se izvršenje daje finansijska garancija, odnosno dao je samo opis standarda. Molimo vas da objasnite logičku vezu sa predmetom nabavke.

**ОДГОВОР НАРУЧИОЦА:**

**1.** Наручилац јавне набавке је Градска општина Нови Београд у име Канцеларије за управљање јавним улагањима Владе Републике Србије. Средства за извођење предметних радова обезбеђују се у складу са Програмом обнове и унапређења објеката јавне намене у јавној својини у области образовања, здравства и социјалне заштите, који је утврдила Влада Закључком 05 Број: 351-3817/2016 од 8. априла 2016. године, Програмом о измени и допунама Програма обнове и унапређења објеката јавне намене у јавној својини у области образовања, здравства и социјалне заштите, који је утврдила Влада Закључком 05 Број: 351-9644/2016 од 11. октобра 2016. године, Програмом о изменама и допунама Програма обнове и унапређења објеката јавне намене у јавној својини у области образовања, здравства и социјалне заштите који је утврдила Влада Закључком 05 Број: 351-562/2017-1 од 24. јануара 2017. године, као и Програмом о изменама и допунама Програма обнове и унапређења објеката јавне намене у јавној својини у области образовања, здравства и социјалне заштите, који је утврдила Влада Закључком 05 Број: 351-8011/2018 од 28. августа 2018. године као и Програмом о изменама и допунама Програма обнове и унапређења објеката јавне намене у јавној својини у области образовања, здравства, социјалне заштите и спорта, који је утврдила Влада Закључком 05 Број: 351-1100/2019 од 7. фебруара 2019. године (у даљем тексту: Програм), преко Канцеларије за управљање јавним улагањима (у даљем тексту: Канцеларија).

Како су чланови Комисије за јавну набавку и представници Канцеларије за управљање јавним улагањима, овим вас обавештавамо да  захтеви садржани у конкурсној документацији нису ставови  појединца већ Канцеларије.

Напомињемо да је садржина конкурсне таква да услов обиласка локације није дискриминаторски јер понуђач има право да обиђе локацију у тренутку када њему одговара до последњег дана подношења понуда, уз претходну најаву – што у наведеном Решењу  на који се потенцијални понуђач позива није случај. Овакав услов је у свакој конкурсној документацији чија се реализација спроводи преко Канцеларије јер се само стварним увидом на лицу места (обиласком локације) може на прави начин сагледати врста и динамика радова прилагођена раду ових установа. Канцеларија за управљање јавним улагањима остаје при ставу да је  обилазак локације неопходан услов из конкурсне документације за све пројекте који су реализовани и финансирани преко Канцеларије, а из буџета Републике Србије.

**2**. Понављамо образложење за примену ИСО СТАНДАРДА у конкретној јавној набавци. С обзиром на комплексност извођења предметних радова, рок извођења и саму природу посла сматрамо да је неопходно да понуђач поседује стандард којим доказује континуитет пословања са обимом сертификације која је у логичкој вези са предметом набавке. Ово је ИСО стандард чија је примена широко распрострањена у свим областима пословања, па тако и у области која је предмет ове набавке.

Додатни услови дефинисани конкурсном документацијом у погледу тражених стандарда, захтеваног пословног капацитета и финансијских средстава обезбеђења проверавају ниво компетентности и успешности понуђача да узму учешће у поступку предметне јавне набавке и реализује предметне радове без ризика по Наручиоца. Системом менаџмента континуитетом пословања послодавац обезбеђује гаранцију о испуњености уговорних обавеза уколико се деси инцидент који може да прекине или угрози његово пословање.

За све наведене стандарде област сертификације мора бити у логичкој вези са предметом јавне набавке као што су извођење грађевинских радова, изградња зграда или одговарајуће.

**Појашњење је објављена дана 15.04.2019. године на порталу јавних набавки и на веб сајту ГО Нови Београд**.

Београд, 15.04.2019. године

 Председник

 Комисије за јавну набавку

 Татјана Ђукић, с.р.